নিসন্দেহে এই ছবির মধ্যে এমন একটা কিছু আছে যা আমাদেরকে টানে। এক ধরণের রহস্য বোধ। মহাবিশ্বের শেষ কোথায়? স্পেস, স্থান বা দেশ বলতে আমরা কি বুঝি? ঊণবিংশ শতাব্দীতে সমতল পৃথিবীর ধারণাকে অনিচ্ছাকৃত ভাবে হলেও পুনর্জ্জীবিত করার জন্য অনেকে ফ্লামারিওঁকে দোষারোপ করেছেন, কিন্তু এই ছবিটির ব্যাপক ব্যবহার প্রমাণ করে যে এর মাঝে এমন এক রহস্যময়তা আছে যা সর্বজনীন। কিন্তু বিখ্যাত ব্রিটিশ বিজ্ঞানী জে ডি বার্নাল তাঁর ১৯৫৪ সনের বিজ্ঞানীর ইতিহাস বইএ এই ছবিটিকে মধ্যযুগীয় বলে অভিহিত করে একটা ব্যাখ্যা দিয়েছিলেন। ব্যাখ্যাটা ভুল ছিল। বার্নাল বলেছিলেন ইউরোপে মধ্যযুগে সমতল পৃথিবী (ফ্ল্যাট আর্থ) নক্ষত্রর স্ফটিক গোলকের ধারণা আবার ফিরে এসেছিল, সেটা এই চিত্রটিতে বর্ণিত হয়েছে। অথচ চিত্রটি ১৮০০ শতকের শেষে মাত্র খোদাই করে হয়েছিল, বার্নাল এই গবেষণাটা করেন নি। তাই ফ্লামারিওঁর বইএর ছবি বার্নাল থেকে বর্তমান পর্যন্ত এমন ধারণার সৃষ্টি করেছে যে সমতল পৃথিবীর ধারণা ১৫০০ শতকে খুব ভাল ভাবেই প্রচলিত ছিল, ইউরোপীয় নাবিকেরা নাকি ভাবত আটলান্টিক পাড়ি দিলে তাদের জাহাজ মহাশূন্যে পড়ে যাবে, ইত্যাদি। প্রতি বছরই আমি কিছু ছাত্র পাই যারা মনে করে কলম্বাস পৃথিবী যে গোল সেটা আবিষ্কার করতেই আটলান্টিক অতিক্রম করেছিলেন।